钦定古今图书集成/明伦汇编/氏族典/第438卷 > 《廖用贤尚友录》 > 夏寅
## 钦定古今图书集成/明伦汇编/氏族典/第438卷 > 《廖用贤尚友录》 > 夏寅

按《万姓统谱》：“寅字正夫，直隶华亭人。正统十三年进
士。历南京吏部主事郎中，升江西按察副使，提督学
政。每试诸生，日暮纳卷毕，即阅卷亦毕，当晚衙人揖，
即一一别言之，次早吏胥抄案出矣。藻鉴人才，多在
骊黄牝牡之外。升浙江参政。处州民有苦虐政走聚
山谷者，招之不听，曰：‘须参政来乃可’。寅檄至，即散还”
家。寅平生直道，无党援。自筮仕郎署三十年，为副使
十六年，未尝以淹屈降志。尝曰：“君子有三惜：此生不
学，一可惜也；此日闲过，二可惜也；此身一败，三可惜
也。”君子以为名言。官至山东右布政。